88. schôdza NR SR - 6.deň - B. popoludní
Dátum: 2023-03-22
Poslanec: Kuriak, Milan (OĽANO)
Druh vystúpenia: Vystúpenie v rozprave

16. Ďakujem za slovo. Vážený pán predsedajúci, vážený pán predkladateľ, pán spravodajca, pani kolegyňa, kolegovia, dovoľte mi krátko vystúpiť v rozprave k tomuto dôležitému návrhu zákona, na konci ktorej prednesiem pozmeňujúci návrh kolegu Miloša Svrčeka a (rečník si odkašľal), pardon, a mňa. Kolega Miloš Svrček, vo svojej síce rozsiahlej, ale veľmi zaujímavej rozprave si vystúpil a konkrétne a argumentačne si vyjadril, si sa vyjadril k dôležitým diaľničným a cestným úsekom, ktoré by mali mať naozaj už konečne zvýšenú pozornosť zo strany štátu. Ja k týmto úsekom, ktoré majú byť a už aj doslova nevyhnutne musia byť zaradené k prioritným projektom, na konci rozpravy prečítam, ako som spomenul, pozmeňujúci a doplňujúci návrh. Čo sa týka úseku R3 Orava, o ktorom, o ktorom budem, budem krátko sa vyjadrovať, je, je veľmi dôležité, aby sa už vybudované úseky prepojili, aby už konečne sa zvýšila aj na Orave nielen plynulosť, ale hlavne aj bezpečnosť cestnej premávky, lebo naozaj je to čím ďalej viac alarmujúce. Na Orave máme za desaťročia sľubov vybudované dva krátke úseky, dve rýchlostné cesty okolo mesta Trstenej, potom okolo Oravského Podzámku, teraz konečne aj vďaka ústretovosti pána ministra dopravy a aj vtedajšieho ministra financií Eduarda Hegera sa mi po desiatich mesiacoch podarilo presvedčiť týchto dvoch ministrov, že naozaj už treba konečne na Orave rozhýbať tieto úseky a podarilo sa mi ich presvedčiť, aby aj keď síce bolo to na začiatku, bolo obdobie covidu, a aby aj v tej ťažkej ekonomickej situácii aby našli tých pár desiatok miliónov eur na, na ďalší úsek a práve teraz v tomto období prebiehajú práce na úseku rýchlostnej cesty mesta Tvrdošín. V tejto, od otvorenia tohto úseku sa už ľudia naozaj nielen mesta Tvrdošín, ale aj celej Oravy nevedia dočkať. Žijem v tomto meste a naozaj, keďže sme blízko pri poľských hraniciach, tak je to neúnosné v čase dopravnej špičky premiestniť sa nejaký kilometer, kilometer a pol z jednej časti mesta na druhý trvá niekoľko minút. Naozaj sme taký, taký uzol, taký lievik, kde sa to všetko zlieva z okresu Námestovo zo spomínanej, keďže sme blízko poľskej hranice, tak veľká časť cestujúcich, motoristov je práve z Poľskej republiky. Ako vieme, Poliaci radi migrujú, chodia za prácou do zahraničia, takže naozaj tam aj veľký počet motoristov pribúda práve, práve od týchto občanov. No a ešte, ešte ďalší veľmi významný počet motoristov je aj z dôvodu, ako som vo faktickej spomenul, z dôvodu toho, že Orava je nádherný turistický klenot, ktorý s radosťou navštevujú, môžem povedať, aj stovky tisíc turistov, lebo čo som si pozeral, tak len Oravský Podzámok v jeden rok navštívilo 200-tisíc turistov, takže naozaj. Ale v priemere ide o desiatky tisíc turistov, ktorí pribúdajú na tieto naozaj úplne chabé, chabé cesty a cestné prepojenia na Orave a tým ešte, tým ešte viac sa, tým ešte viac kolabuje doprava. Takže naozaj som veľmi rád a ďakujem kolegovi Milošovi Svrčekovi za predloženie návrhu zákona, kde spomína aj tie, aj tie úseky, o ktorých sa vyjadroval v rozprave. Ďakujem mu aj za jeho čas, ktorý, ktorý strávil pri rokovaní na ministerstve dopravy a verím tomu, že pomalými krokmi rozhýbeme, spoločnými silami rozhýbeme tieto, budovanie týchto, týchto úsekov aj mimo Bratislavy, lebo naozaj je to veľmi potrebné a nielen kvôli rýchlosti dostať sa do cieľa, ale aj kvôli bezpečnosti, lebo sám viem, keď cestujem do Bratislavy, napríklad aj teraz keď som išiel v pondelok, keď som išiel do Martina, je to, je to nejakých 70 kilometrov, bez nejakých komplikácií v cestnej premávke mi cesta trvá hodinu, hodinu 12 minút, no ale keďže cesty sú preplnené kamiónmi a inými dopravnými prostriedkami, tak teraz pred pár dňami, neviem, v pondelok, myslím, že sme cestovali, alebo v utorok, v utorok, tak som o 20 minút dlhšie cestoval tento úsek, 72 km je to presne, aj keď som si pozeral, takže to je naozaj katastrofa, veď to sa zo Žiliny dostanem pomaly rýchlejšie ako, ako z Oravy do Martina, kde som vyzdvihol tuto spolu, spolu, vedľa spolusediaceho kolegu, keďže spolu cestujeme, takže. A 20 minút, ja si myslím, že to je, to je nielen strata času, ale je to aj, má to vplyv v tejto dobe, čo treba spomenúť, má to vplyv aj na peňaženky, peňaženky občanov, lebo navyše 20 minút byť v aute, tak má to vplyv aj na, na pohonné hmoty. Takže naozaj tento, mám veľký dôvod, aby som tento návrh zákona rozšíril o, aj o tú, nie Pánom Bohom, ale často štátom zabudnutý krásny kút Slovenska. A veľmi ma mrzí, že Orava mala v tomto pléne od ´89. roku niekoľko zástupcov, ktorí v omnoho lepšej finančnej situácii, ktorí mali omnoho viac možností ako, ako pohnúť s týmto problémom, čo sa týka cestnej infraštruktúry, ale z rôznych dôvodov veľakrát, veľakrát, keď aj spomínaný úsek obchvat z Tvrdošína, ten, myslím, že začal pred nejakými 20 rokmi a veľakrát už bolo, každý poslanec, keď sa vymenili poslanci v tomto pléne, z Oravy, tak vždy si to dávali do predvolebných sľubov, ale skončilo to naozaj len pri sľuboch a častokrát bolo: Už sa ide budovať, už sa, a zrazu, ako tvrdili, že peniaze sa použili na iné projekty, možno niekde tu v okolí Bratislavy. Samozrejme, ja som rád, že sa rieši aj, aj úsek v Bratislave, D4, myslím, že to je, D7, dobre som sa? R4, R7, sa mi to poplietlo, ale však vieme, o čo ide. Tak som veľmi rád, že aj, že aj pred Bratislavou sa rieši tiež tento veľmi dôležitý problém s privádzačom. Ako člen hospodárskeho výboru, samozrejme, pri rokovaniach som to vždy podporil, som to vždy podporil a som rád, že sa to aktuálne aj, aj teraz rieši. Takže, vážené plénum, dovoľte mi, koľko mám? (Rečník sa pozrel na elektronickú tabuľu s časomerom.) Dovoľte mi predložiť doplňujúci návrh k predloženému návrhu novely zákona č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá. Jedná sa o veľmi jednoduchý návrh, ktorý dopĺňa prílohu č. 2 k predloženej novele zákona. Príloha sa dopĺňa o spomínaný úsek R3 na Orave, konkrétne už existujúci úsek Tvrdošín, potom následne sa dopĺňa o rýchlostnú cestu Nižná, potom o úsek Nižná nad Oravou – Dlhá nad Oravou, ďalej Dlhá nad Oravou – Sedliacka Dubová, úsek Oravský Podzámok už je, už slúži motoristom, ten je už niekoľko rokov vybudovaný, a potom je ešte potrebné napojiť sa od Oravského Podzámku – Dolný Kubín a ďalej Dolný Kubín, Juh – Križovatka D1. Osobne považujem za potrebné, aby spomínaná príloha k zákonu o jednorazových mimoriadnych opatreniach v príprave niektorých stavieb diaľnic a ciest pre motorové vozidlá obsahovala aj spomínanú R3, ktorá je pre, ako som spomínal, pre región Oravy kľúčovou stavbou. Kľúčová je najmä z toho dôvodu, že aktuálna dopravná situácia je v smere od Dolného Kubína až po poľskú hranicu naozaj kritická a vplýva to na kvalitu občanov tohto regiónu, ale aj návštevníkov, ale aj motoristov zo spomínaného, zo spomínanej Poľskej republiky. Vzhľadom na skutočnosť, že táto oblasť, ako som spomínal, je turisticky – ešte budem čítať ten konkrétny pozmeňovací návrh. Blanár, Juraj, podpredseda NR SR Pán poslanec, čiže už vám vypršal čas, teraz môžete už len prečítať pozmeňujúci návrh, keby ste zdôvodnili, nech sa páči. Kuriak, Milan, poslanec NR SR Áno, tak, dobre, tak prečítam. Dovoľte mi teraz predniesť pozmeňujúci a doplňujúci návrh poslancov Milana Kuriaka a Miloša Svrčeka k návrhu poslanca Národnej rady Slovenskej republiky Miloša Svrčeka na vydanie zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení neskorších predpisov, tlač 1398. V čl. I bode 5 prílohe č. 2 sa za slová „D3 Žilina – Kysucké Nové Mesto – Čadca – Skalité – štátna hranica Slovenskej republiky/Poľskej republiky" vkladajú slová „R3 Tvrdošín – Nižná – Nižná nad Oravou – Dlhá nad Oravou – Sedliacka Dubová – Oravský Podzámok – Dolný Kubín, Juh – Križovatka D1": Odôvodnenie: Rýchlostná cesta R3 je pre región Oravy kľúčovou stavbou s medzinárodným významom. Plánovaný cestný úsek prispeje k bezpečnosti a plynulosti cestnej premávky, vodičom skráti čas jazdy a prinesie úsporu pohonných hmôt. Úsek R3 odľahčí okrem mesta Tvrdošín aj zvyšné obce v regióne Orava, ktorými prechádza kamiónová doprava smerujúca z Poľska, ktorá častokrát spôsobuje predĺženie jazdy týmto regiónom rádovo v desiatkach minút. Predkladatelia pozmeňujúceho návrhu sú toho názoru, že rýchlostná cesta R3 by mala byť tiež zaradená medzi prioritné úseky diaľnic a ciest pre motorové vozidlá, pre ktoré sa bude aplikovať ustanovenie § 1a. Ďakujem pekne za pozornosť a za podporu tohto návrhu zákona. Verím tomu, ako spomenula pani kolegyňa Vorobelová, že všetci prítomní poslanci že tento návrh podporia. Ďakujem.